A BIZOTTSÁG HATÁROZATA
(2004. december 20.)
a gabonavetőmag forgalmazásáról szóló 66/402/EGK tanácsi irányelv követelményeinek nem megfelelő, egyes Secale cereale vetőmagok átmeneti forgalmazásáról
(az értesítés a B(2004) 5027. számú dokumentummal történt)
(EGT vonatkozású szöveg)
(2004/893/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonavetőmag forgalmazásáról szóló, 1966. június 14-i 66/402/EGK tanácsi irányelvre (1) és különösen annak 17. cikkére,
mivel:
(1)
Lettországban nem elegendő a nemzeti éghajlati feltételeknek megfelelő, a 66/402/EGK irányelv Claviceps purpurea károsító szervezet jelenlétére vonatkozó követelményeinek eleget tevő téli rozsfajták vetőmagjainak (Secale cereale) mennyisége a fenti tagállam igényeinek kielégítéséhez.
(2)
Nem lehetséges az említett vetőmagfajták iránti igényt más tagállamokból vagy harmadik országokból származó, a 66/402/EGK irányelv összes követelményének eleget tevő vetőmaggal kielégíteni.
(3)
Ezért Lettországot fel kell hatalmazni arra, hogy 2004. november 30-ig engedélyezze az említett, kevésbé szigorú követelményeknek megfelelő vetőmagfajták forgalmazását.
(4)
Emellett a többi tagállamot, amelyek képesek ellátni Lettországot az említett vetőmagfajtákkal, fel kell hatalmazni arra, hogy engedélyezzék az említett vetőmag forgalmazását, függetlenül attól, hogy a vetőmag egy tagállamban vagy egy olyan harmadik országban került betakarításra, amelyre a harmadik országokban a vetőmagtermesztés során végrehajtott szántóföldi ellenőrzések és a harmadik országokban (2) termesztett vetőmagok egyenértékűségéről szóló, 2002. december 16-i 2003/17/EK tanácsi határozat vonatkozik.
(5)
Indokolt, hogy Lettország koordinátorként működjön annak biztosítására, hogy a határozat alapján engedélyezett vetőmag-összmennyiség ne haladja meg a határozat alapján megállapított maximális mennyiséget.
(6)
A határozatban megállapított intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
A 66/402/EGK tanácsi irányelv Claviceps purpurea károsító szervezet jelenlétére vonatkozó követelményeinek nem eleget tevő téli rozs vetőmagjainak Közösségen belüli forgalmazását 2004. november 30-ig engedélyezni kell a határozat mellékleteiben meghatározott feltételek szerint, amennyiben megfelelnek az alábbi feltételeknek:
a)
a sclerotia vagy a Claviceps purpurea sclerotia darabjainak az „elit vetőmag” vagy a „minősített vetőmag” kategória 500 grammnyi vetőmagmintájában jelen levő maximális száma 15;
b)
a hatósági címke feltünteti a 66/402/EGK irányelv 2. cikk (1) bekezdés E. szakaszának d) pontja szerint végzett hatósági vizsgálat során megállapított sclerotia-számot vagy a Claviceps purpurea sclerotia darabjainak számát;
c)
a vetőmagot először e határozat 2. cikkének értelmében hozták forgalomba.
2. cikk
Az 1. cikkben említett vetőmagot forgalmazni kívánó vetőmagszállítóknak ahhoz a tagállamhoz kell kérelmet benyújtaniuk, amelyben székhellyel rendelkeznek.
Az érintett tagállam felhatalmazza a szállítót a vetőmag forgalmazására, kivéve ha:
a)
elegendő bizonyíték vonja kétségbe, hogy a szállító az engedélyezési kérelmében meghatározott vetőmagmennyiséget nem képes forgalomba hozni; vagy
b)
az illető eltérés alapján forgalmazásra engedélyezett összmennyiség meghaladná a mellékletben meghatározott maximális mennyiséget.
3. cikk
A határozat alkalmazásában a tagállamok adminisztratív segítséget nyújtanak egymásnak.
Lettország koordináló tagállamként működik annak biztosítására, hogy az engedélyezett összmennyiség ne haladja meg a mellékletben megállapított maximális mennyiséget.
Azok a tagállamok, amelyekben a 2. cikk értelmében kérelembenyújtásra került sor, haladéktalanul tájékoztatják a koordináló tagállamot a kérelemben szereplő mennyiségről. A koordináló tagállam haladéktalanul tájékoztatja az értesítést küldő tagállamot arról, hogy az engedélyezés a maximális mennyiség átlépéséhez vezetne-e.
4. cikk
A tagállamok haladéktalanul tájékoztatják a Bizottságot és a többi tagállamot a határozat alapján jóváhagyott forgalombahozatali engedélyekben foglalt mennyiségekről.
5. cikk
Ennek a határozatnak a tagállamok a címzettjei.
Kelt Brüsszelben, 2004. december 20-án.